22/06/2022 | Administración LocalProvincial
Deputación Provincial da Coruña
Servizo de Promoción Económica, Turismo e Emprego. Sección de Promoción Económica e Emprego
Acordo da Xunta de Goberno polo que se aproban as bases reguladoras do programa DP0041/2022 para o desenvolvemento de festivais musicais na provincia da Coruña.

ANUNCIO Na sesión celebrada o pasado día 17 de xuño de 2022, a Xunta de Goberno acordou aprobar as bases reguladoras do Programa subvencións destinado a entidades lucrativas para o desenvolvemento de festivais musicais na provincia da Coruña durante o ano 2022, que se transcriben de seguido: A Deputación da Coruña, no marco das súas competencias, destina importantes recursos á actividade de fomento, principalmente mediante a concesión de axudas económicas orientadas á promoción de actividades e investimentos, e mantemento de centros e servizos considerados de interese público, coa finalidade de contribuír a que as entidades privadas da provincia acaden os obxectivos que lles son propios e de fomentar a participación da cidadanía nos distintos ámbitos de actuación e promover a igualdade de xénero.1.- BASES XERÁIS DIRIXIDAS A ENTIDADES CON ÁNIMO DE LUCRO Base 1.- Réxime xurídico xeral O marco normativo polo que se rexerán as subvencións concedidas pola Deputación da Coruña está constituído polas leis e disposicións que se citan a continuación e polas súas normas de desenvolvemento, así como por cantas outras normas, legais ou regulamentarias, que conteñan prescricións relativas ás subvencións ou sexan susceptibles de produciren efectos no devandito ámbito: • Lei 38/2003, do 17 de novembro, xeral de subvencións e o Real decreto 887/2006, do 21 de xullo, polo que se aproba o seu regulamento. • Lei 9/2007, do 13 de xuño, de subvencións de Galicia. • Lei 7/1985, do 2 de abril, reguladora das bases de réxime local. • Lei 5/1997, do 22 de xullo, de administración local de Galicia. • Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais. • Lei 39/2015, do 1 de outubro, de procedemento administrativo común das administracións públicas. • Lei 40/2015, do 1 de outubro, de réxime xurídico do sector público. • Lei 3/1983, do 15 de xuño, de normalización lingüística. • Lei Orgánica 3/2018, do 5 de decembro, de Protección de datos persoais e garantía dos dereitos dixitais. • Lei 6/2020, de 11 de novembro, reguladora de determinados aspectos dos servizos electrónicos de confianza. • Lei orgánica 3/2007, do 22 de marzo, para a igualdade efectiva de mulleres e homes. • Decreto lexislativo 2/2015, do 12 de febreiro, polo que se aproba o Texto refundido das disposicións legais da Comunidade Autónoma de Galicia en materia de igualdade. • Lei galega 11/2007, para a prevención e tratamento integral da violencia de xénero. • Lei 2/2014, do 14 de abril, pola igualdade de trato e a non discriminación de lesbianas, gais, transexuais, bisexuais e intersexuais en Galicia. • RD-Lei 17/2020 do 5 de maio, polo que se aproban medidas de apoio ao sector cultural e de carácter tributario para facer fronte ao impacto económico e social do COVID-2019 • Regulamento UE nº 1407/2013, da Comisión, do 18 de decembro, relativo á aplicación dos artigos 107 e 108 do Tratado de funcionamento da Unión Europea ás axudas de mínimis(DOUE L 352, do 24 de novembro). • Regulamento orgánico e Bases de execución do orzamento de 2022 da Deputación da Coruña. • Ordenanza xeral de subvencións e transferencias da Deputación da Coruña do 30 de xullo do 2021, BOP 150, do 10 de agosto de 2021, • Ordenanza xeral de administración electrónica da Deputación da Coruña do 6 de novembro do 2015, BOP 56 do 23 de marzo de 2016. • Ordenanza de uso da lingua galega na Deputación da Coruña do 15 de setembro de 2017, BOP núm.186 do 29 de setembro de 2017. Base 2.- Tramitación telemática e sinatura de documentación 2.1.- Tramitación telemática Polo que se refire ao tipo de tramitación, esta realizarase de maneira telemática (a través da plataforma Subtel). A tramitación telemática aplicarase a todas as fases do procedemento: solicitude, concesión, xustificación, desistencia e renuncia, incluíndo en cada unha delas as notificacións e as comunicacións, os requirimentos de información e emenda de deficiencias, así como os envíos de documentación que sexan necesarios para tramitar os expedientes. A entidade deberá dispoñer dun único enderezo de correo electrónico de contacto durante toda a tramitación do expediente, ao que se dirixirán as comunicacións. Excepcionalmente, e de xeito xustificado, poderá modificar este enderezo inicial, sempre e cando lle notifique a circunstancia pertinente á Deputación. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar á integridade ou seguridade do sistema, omitan documentos esixidos, non cubran nos cuestionarios telemáticos os campos requiridos como obrigatorios ou cando conteñan incongruencias ou omisións que impidan o seu tratamento.2.2.- Sinatura de documentación A documentación deberá vir asinada como se indica: • No caso das persoas físicas, pola persoa autónoma ou ben polo seu representante legal autorizado/a. • No caso das persoas xurídicas, polo/a administrador/a ou representante legal autorizado/a. Base 3.- Obxecto, forma, prazo e documentación da solicitude 3.1.- Obxecto da solicitude Na solicitude deberá indicarse o obxecto da actividade/investimento/proxecto para a que se solicita subvención, de forma clara, concreta e precisa, cunha denominación diferenciada do título da convocatoria, que permita coñecer as actuacións que se van desenvolver, salvo as excepcións previstas nas bases específicas.3.2.- Forma As entidades interesadas en participar en cada convocatoria deberán presentar unha solicitude a través do apartado correspondente á convocatoria da plataforma telemática Subtel (na páxina web https://sede.dacoruna. gal/Subtel/) cubrindo os campos da solicitude e presentando toda a información que se solicita, téndose por non presentadas as rexistradas fóra da plataforma Subtel. No caso de que a documentación fose incorrecta ou insuficiente, darase un prazo de 10 días para a súa emenda. Pasado o dito prazo sen que a entidade interesada atenda o requirimento, entenderase que desiste do seu pedimento. Só poderá concederse unha subvención anual por entidade, salvo as excepcións previstas nas bases específicas da convocatoria. Non se admitirá máis dunha solicitude por entidade en cada convocatoria, salvo as excepcións previstas nas bases específicas. Considérase unha soa entidade, todas aquelas nas que as persoas socias, administradoras ou directivas sexan comúns nunha porcentaxe superior ao 50% en dúas ou máis entidades, nos termos establecidos na Lei xeral de subvencións e nas súas normas de desenvolvemento, así como as que puidesen encaixar no concepto de grupo nos termos dispostos no Código de Comercio. No caso de presentación de varias solicitudes nunha mesma convocatoria, só se terá en conta a última presentada, que deixará sen efecto e anulará todas as anteriores. Non axustarse aos termos desta convocatoria, así como a ocultación de datos, a súa alteración ou calquera outra manipulación da información será causa de desestimación da solicitude, sen prexuízo do disposto nos artigos 54 a 56 da Lei 9/2007, do 13 de xuño de subvencións de Galicia. O prazo de presentación de solicitudes determinarase no anuncio do extracto de cada convocatoria que se publicará no BOP, por conduto da Base de Datos Nacional de Subvencións. As entidades deberán acreditar o cumprimento dos requisitos indicados nas presentes bases referidos á data anterior á publicación da convocatoria e achegar a documentación correspondente a cada convocatoria, que se recolle no punto 3.- Anexo Documentación. Base 4.- Compromisos e obrigas Os/as beneficiarios/as da presente convocatoria deberán cumprir, os seguintes compromisos e obrigas: • As entidades solicitantes neste programa deberán estar legalmente constituídas na data de finalización do prazo de solicitudes. • Cumprir con todos os requisitos indicados nestas bases. • Declarar no momento de presentación da solicitude que non presenta máis dunha solicitude por entidade ou persoa física (autónomo/a) na mesma convocatoria. No caso de que a solicitante sexa unha persoa física, declaración de que non forma parte dunha sociedade que solicite outra subvención na presente convocatoria. • Non estar incurso en ningunha das prohibicións previstas no artigo 10 da Lei 9/2007, do 13 de xuño, de Subvencións de Galicia. • Atoparse ao corrente nas súas obrigas coa Facenda Pública, Seguridade Social e Deputación da Coruña e autorizar á Deputación para obter as certificacións acreditativas de que se atopa ao corrente. • Cumprir coa normativa de minimis e declarar o importe das axudas concedidas nos últimos 3 anos. • Declarar a obtención de subvencións ou axudas procedentes doutras administracións e entidades públicas ou privadas, nacionais ou internacionais. • Comunicar de inmediato a través da Plataforma de tramitación telemática Subtel calquera modificación que puidese afectar a algún dos datos recollidos na solicitude inicial realizada, para a valoración do caso por parte da Unidade Xestora da axuda. • Empregar a subvención outorgada para o mesmo fin para o cal foi concedida, axustándose aos termos das bases xerais e específicas de cada convocatoria e de conformidade coa lexislación vixente. • Solicitaren, polo menos, tres ofertas de distintas empresas provedoras no caso de que o gasto sexa superior a 15.000 € ( IVE excluído) no caso da prestación de servizos ou subministracións ou superior a 40.000 € (IVE excluído) nos contratos de obras, nos termos do artigo 31.3. da Lei 38/2003, do 17 de novembro, xeral de subvencións, conforme co disposto na Lei galega 12/2011, do 26 de decembro, de medidas fiscais e administrativas. • Dar o seu consentimento ao tratamento de datos de carácter persoal e a súa publicación de acordo con a lexislación vixente en materia de protección de datos de carácter persoal. • Utilizaren, con carácter xeral, unha linguaxe non sexista e inclusiva, elaborar materiais que fomenten a igualdade, tratar as imaxes con valores de igualdade, presenza equilibrada, diversidade, pluralidade de roles e identidades de xénero. • No caso de que algunha das actividades que execute a entidade solicitante implique o contacto habitual con menores, deberá comprobar que o persoal ao seu cargo non foi condenado por sentenza firme por ningún delito contra a liberdade e indemnidade sexual, que inclúe a agresión e abuso sexual, acoso sexual, exhibicionismo e provocación sexual, prostitución e explotación sexual e corrupción de menores, así como por trata de seres humanos. (De acordo coa Lei orgánica 1/1996, de protección xurídica do menor, de modificación do Código civil e da Lei de axuizamento civil) • Faceren constar a colaboración da Deputación da Coruña en toda a información (impresa, informática ou audiovisual) que fixeren das actividades ou investimentos subvencionados, así como na súa páxina web. Na parte específica do programa concretaranse os medios para o cumprimento da obriga de dar publicidade á achega provincial. Esta obriga entenderase como mínimo desde a data de concesión e ata o pagamento da subvención. • Non se subvencionarán solicitudes que exclúan a lingua galega. Os proxectos subvencionados deberán ter como lingua vehicular de desenvolvemento a lingua galega, así como tamén o será dos soportes divulgativos das actividades (web, redes sociais, cartelaría, folletos e equivalentes) e de calquera outro aspecto vinculado, sen que iso exclúa a posibilidade de utilizaren tamén outras linguas. • Xustificar o cumprimento dos obxectivos, requisitos, condicións e da finalidade suxeita á subvención, someténdose ás actuacións de comprobación e control, que poderá efectuar a Deputación da Coruña, así como outras comprobacións e control financeiro que poidan realizar os órganos de control competentes, tanto nacionais como comunitarios, internos ou externos, achegando canta información lle sexa requirida no exercicio das actuacións anteriores. Como resultado dos ditos procedementos poderáselles esixir responsabilidade administrativa, consonte co disposto na Lei 38/2003, xeral de subvencións, e, no seu caso, responsabilidade penal, de conformidade co Código penal. Así mesmo, as entidades beneficiarias das subvencións teñen a obriga de conservaren os documentos xustificativos da aplicación dos fondos recibidos durante un mínimo de catro anos, que se han contar dende a data da percepción ou cobramento da subvención, en tanto que poderán ser obxecto das correspondentes actividades de control. • Autorizar á Deputación a consultar os datos fiscais relacionados coa súa actividade empresarial. Estes requisitos e obrigas complétanse coas previstas na parte específica das bases da convocatoria A constatación do incumprimento dos requisitos necesarios ou das obrigas asumidas como consecuencia da concesión da subvención, así como a falsidade documental, poderá dar lugar á extinción do dereito ao seu goce ou á modificación da resolución de concesión, ao reintegro das cantidades percibidas e, no seu caso, á incoación do correspondente expediente sancionador conforme ao previsto na Lei 38/2003, do 17 de novembro, Xeral de Subvencións así como cantas responsabilidades de todo orde poidan derivarse. Base 5.- Procedemento de concesión e aprobación. O procedemento de concesión da subvención recollida nesta base tramitarase en réxime de concorrencia competitiva, de acordo co previsto no artigo 22.1 da Lei 38/2003, do 17 de novembro, Xeral de Subvencións. Aos efectos desta lei, terá a consideración de concorrencia competitiva o procedemento mediante o cal a concesión das subvencións se realiza mediante a comparación das solicitudes presentadas, a fin de establecer unha prelación entre as mesmas de acordo cos criterios de valoración fixados nestas bases reguladoras e na súa posterior convocatoria, e adxudicar, co límite fixado na convocatoria dentro do crédito dispoñible, aquelas que obteñan maior valoración en aplicación dos citados criterios. Logo de que o servizo correspondente, co carácter de órgano instrutor do procedemento de concesión, teña determinado as solicitudes recibidas e, se é o caso emendadas, que reúnen todos os requisitos regulados nestas bases, someteraas a un comité técnico de valoración, no caso de estar previsto na parte específica da convocatoria, designado polo órgano competente e composto por un mínimo de tres persoas expertas ou de recoñecido prestixio profesional sobre a materia, que deberá facer unha valoración e asignación de puntos a cada solicitude, aplicando os criterios establecidos en cada convocatoria específica segundo o previsto no apartado anterior. As funcións de secretaría dos comités técnicos serán realizadas por persoal funcionario do servizo correspondente, con voz, pero sen voto. En función dos puntos asignados, e dentro do límite máximo do crédito dispoñible, a xefatura do servizo instrutor realizará proposta motivada, na que expresará a relación de solicitantes para os que se propón a concesión de subvención e a súa contía, así coma as solicitudes desestimadas, as desistidas e as non admitidas a trámite. No caso de producirse empate na puntuación mínima para obter a subvención, atenderase á data e hora de presentación das solicitudes empatadas, primando aquelas que se presentasen con anterioridade e atendendo ao crédito dispoñible. Exceptúase a obriga de facer a valoración e asignación de puntos de cada solicitude cando o crédito consignado sexa suficiente para atender a todas as solicitudes que reúnan os requisitos polo importe solicitado. A concesión realizarase segundo o regulado na parte específica da convocatoria, que poderá optar por unha das seguintes opcións en canto ao procedemento a seguir: • Concesión provisional Logo da preceptiva fiscalización do órgano interventor, sobre a proposta realizada polo servizo instrutor, a Presidencia ditará resolución de concesión provisional, que deberá notificárselles ás persoas interesadas concedéndolles un prazo de dez días hábiles para presentaren, se é o caso, a desistencia da solicitude, reformulación, cambio de obxecto, ou as alegacións que estimen oportunas. No caso de non formular desistencia expresa, a subvención entenderase aceptada tacitamente. As alegacións que, de ser o caso, presenten as persoas interesadas, deberán ser estudadas polo órgano instrutor e, unha vez emitido o correspondente informe-proposta, remitiranse ao órgano interventor para a súa fiscalización. Con base nese informe-proposta, a Presidencia ditará a resolución definitiva de concesión. No caso de que non se presentaran alegacións no prazo establecido para o efecto, a resolución ata entón provisional terá o carácter de definitiva. • Concesión definitiva A Presidencia da Deputación ditará resolución de concesión definitiva, que deberá ser notificada aos/ás interesados/as mediante a publicación no Boletín Oficial da Provincia. As resolucións de concesión deberán conter a relación dos/as solicitantes aos/ás que se lles concede a subvención e a desestimación expresa das restantes solicitudes. - Reformulación de solicitudes: Cando o importe da subvención concedida sexa inferior ao importe solicitado, entenderase automaticamente reformulada a solicitude de subvención. - Cambios de obxecto: Non se admitirán cambios de obxecto, salvo as excepcións previstas nas bases específicas. O simple cambio dalgún dos conceptos de gasto subvencionados non se considerará cambio de obxecto, tampouco o cambio de lugar onde se faga a actividade, pero haberá que comunicarlle telematicamente á Deputación esa circunstancia antes de que se produza. Base 6.- Prazo de resolución e notificación O prazo máximo para resolver será de 9 meses a contar desde o día de publicación da convocatoria no Boletín Oficial da Provincia, de acordo co artigo 23.4 da Lei 9/2007, de 13 de xuño, de subvencións de Galicia. A resolución conterá a relación de solicitudes ás que se lles concede a subvención e a desestimación expresa das restantes solicitudes. Notificaráselle aos interesados segundo o previsto no artigo 40 da Lei 39/2015 e publicarase no BOP segundo o regulado no artigo 45.1. b) da Lei 39/2015 por ser un acto integrante dun procedemento de concorrencia competitiva. Ademais publicarase na páxina web da Deputación da Coruña ( https://www.dacoruna. gal/portada/ ). Base 7.- Desistencia da solicitude ou renuncia á subvención 7.1. Antes da concesión – desistencia da solicitude Unha vez presentada a solicitude e antes da concesión, as entidades solicitantes, poderán desistir da súa petición. A desistencia realizarase por escrito mediante a presentación do modelo correspondente que estará dispoñible na plataforma Subtel 7.2. Despois da concesión – renuncia á subvención Unha vez publicada a resolución definitiva de concesión da subvención polo órgano competente, as entidades beneficiarias poderán renunciar á subvención por circunstancias excepcionais debidamente xustificadas axustándose ao modelo que estará dispoñible na plataforma Subtel. Base 8.- Publicidade das subvencións concedidas A Deputación Provincial da Coruña publicará as subvencións concedidas na Base de Datos Nacional de Subvenciones. A Deputación entenderá cumprida a obriga de dispor dun Rexistro Público de Axudas, Subvencións e Convenios, ao que se refire a disposición adicional sexta da Lei de subvencións de Galicia, mediante a publicación na Base de datos nacional de subvencións da información prevista no artigo 20 da Lei 38/2003. Base 9.- Xustificación e pago 9.1. Prazo de xustificación Segundo o indicado nas bases específicas.9.2. Documentación A indicada no punto 3.- Anexo II- Documentación da xustificación.9.3. Tramitación da xustificación Unha vez recibida a documentación, a unidade xestora comprobará a correcta xustificación desta. No caso de ser correcta, será emitido un informe-proposta de aprobación da xustificación presentada. No caso de que a documentación fose incorrecta ou insuficiente, darase un prazo de 10 días para a súa emenda. Pasado o dito prazo sen que a entidade interesada atenda o requirimento, entenderase que desiste do seu pedimento, ditándose a resolución de perda do dereito ao cobro, que será notificada á entidade beneficiaria. A Deputación da Coruña poderá requirirlle á entidade beneficiaria a documentación que estime pertinente para os efectos de comprobar o cumprimento da finalidade da subvención. Neste proceso de control, a Deputación poderá efectuar comprobacións materiais encamiñadas á verificación da realización efectiva das actividades ou investimentos subvencionados, mediante a visita ás entidades por parte de funcionarios provinciais, de acordo co disposto nos artigos 32 e 33 da Lei 38/2003 xeral de subvencións. Completada a documentación e emitido o informe-proposta favorable ao pagamento, o expediente será remitido ao órgano interventor, para o efecto de que se emita o preceptivo informe de fiscalización previo á aprobación da xustificación e pagamento. Producirase o reintegro ou a perda do dereito ao cobro total ou parcial da subvención no suposto de: • Falta de xustificación ou xustificación insuficiente. • Falta de achega da documentación requirida. • Demais causas previstas no artigo 37 da Lei 38/2003, do 17 de novembro, Xeral de Subvencións.9.4. Consideracións xerais • As subvencións aboaranse despois da xustificación dos gastos, que deberán axustarse aos conceptos aprobados na concesión definitiva e que figurarán en casa expediente de solicitude. • O coeficiente de financiamento defínese como o cociente entre o importe da subvención solicitada e o importe do orzamento de gastos presentado. • O orzamento subvencionado para xustificar será o resultado de dividir o importe da subvención concedida polo coeficiente de financiamento. • En todo caso o importe da subvención a aboar non pode ser de tal contía que, en concorrencia con outras subvencións ou axudas de administracións públicas ou de entidades privadas máis os ingresos derivados da actividade ou investimento superen o custo da dita actividade ou investimento. • Para a valoración do cumprimento da finalidade básica da subvención, terase en conta o seguinte: – No caso de que se xustifique gasto por un importe igual ou superior ao orzamento subvencionado para xustificar, aboarase a totalidade da subvención. – No caso de que se xustifique gasto inferior ao 100% e igual ou superior ao 50% do orzamento subvencionado para xustificar, aboarase a parte proporcional da subvención. – No caso de que se xustifique gasto inferior ao 50% do orzamento subvencionado para xustificar, non se considerará cumprida a finalidade básica da subvención, polo que non se aboará cantidade ningunha. • A entidade beneficiaria deberá pagar ós provedores de bens e servizos así como as persoas traballadoras, mediante transferencia bancaria, cheque nominativo, cargo, ingreso en conta ou calquera outra modalidade de pagamento bancario, sempre que en todo caso quede identificada a entidade ordenante (perceptora da subvención), a persoa/entidade beneficiaria (provedora do ben, servizo ou persoas traballadoras), o concepto, o importe e a data de pago. Non obstante, para os gastos que non excedan de 150 € admitiranse os pagamentos en metálico. Gastos subvencionables • Só se considerarán gastos subvencionables os que resulten imputables contablemente a algún dos conceptos fixados no orzamento que se tomou en consideración no acto de concesión da subvención sempre que resultaran estritamente necesarios para executar o proxecto ou actividade subvencionada e se teñan devindicado no prazo previsto na convocatoria. • As bases específicas desta convocatoria detallan as contas e a descrición dos gastos que se consideran subvencionables na mesma. O importe de IVE non se considerará gasto subvencionable cando sexa susceptible de recuperación ou compensación pola entidade. • A empresa que facture os bens ou servizos debe estar dada de alta na actividade económica correspondente aos bens ou servizos que prové, e recollida no Certificado de situación censual da Axencia Estatal da Administración Tributaria con anterioridade á data de emisión da factura. • O importe do gasto subvencionable non poderá superar o valor razoable segundo as normas contábeis nin o prezo de mercado. • Non se poderán utilizar intermediarios que se limiten a xestionar a compra ou o servizo aumentando así o prezo final facturado.9.5. Pago O pago farase efectivo unha vez comprobado o cumprimento dos requisitos indicados nas bases reguladoras e realizarase, con carácter xeral, nun pago único, salvo as excepcións que poidan regular as bases específicas. Logo do preceptivo informe de fiscalización do órgano interventor, ditarase a resolución de aprobación da conta xustificativa ou, se é o caso, de anulación e perda do dereito ao cobro. Emitida resolución de pagamento, a tesourería preparará a orde de transferencia correspondente a prol da conta bancaria designada pola entidade beneficiaria no modelo establecido con carácter xeral para todos os pagamentos pola Deputación. No caso de non atoparse ao corrente nas súas obrigas coa Facenda Pública, Seguridade Social e Deputación da Coruña, e de que teña xustificado o cumprimento das condicións da subvención, advertirase á entidade beneficiaria de que non se procederá ao pagamento e concederáselle un prazo dun mes para xustifica que ten regularizada a súa situación; De non achegar xustificación no indicado prazo declararase a perda do dereito á subvención outorgada. O pagamento terá que realizarse no prazo máximo de catro meses desde que a entidade beneficiaria presentara completamente a documentación xustificativa. Base 10.- Subcontratación De acordo coa establecido no artigo 27 da lei 9/2007, do 13 de xuño, de Subvencións de Galicia, enténdese que un beneficiario subcontrata cando concerta con terceiros a execución total ou parcial da actividade subvencionada. Queda fóra deste concepto a contratación de aqueles gastos en que teña que incorrer o beneficiario para a realización por si mesmo da actividade subvencionada. Para determinar a existencia de subcontratación atenderase ao obxecto social da entidade solicitante. Admitirase a subcontratación para as prestacións de bens e servizos que non poida prover por si mesma a entidade solicitante, ao estaren fóra do seu obxecto social. Non se poderán contratar as ditas prestacións con terceiros intermediarios que se limiten a xestionar a compra ou o servizo sen engadir valor adicional, aumentando así o prezo final facturado. Así mesmo, admitirase a subcontratación co límite máximo do 40 por cen da actividade subvencionada importe do orzamento subvencionable, sumando os importes de todos os subcontratos. En ningún caso poderá concertarse polo beneficiario a execución total ou parcial das actividades subvencionadas con: • Persoas ou entidades incursas nalgunha das prohibicións do artigo 13 da Lei Xeral de Subvencións. • Persoas ou entidades que perciban outras subvencións para a realización da actividade obxecto de contratación. • Intermediarios ou asesores nos que os pagos se definan como unha porcentaxe de custo total da operación, a menos que este pago estea xustificado con referencia ao valor de mercado do traballo realizado ou os servizos prestados. • Persoas ou entidades vinculadas co beneficiario, salvo que concorran as circunstancias previstas na base 11. • Persoas ou entidades solicitantes de axuda ou subvención na mesma convocatoria e programa, que non obteñan subvención por non reunir os requisitos ou non acadar a valoración suficiente. Base 11.- Operacións vinculadas No caso de que o solicitante concerte a execución total ou parcial da actividade obxecto da subvención con persoas físicas ou xurídicas vinculadas á entidade, segundo o disposto no artigo 29.7. d) da Lei xeral de subvencións, no momento da solicitude deberá presentar solicitude de autorización. Considérase que existe vinculación coas persoas físicas e xurídicas nas que concorra algunha das circunstancias previstas no artigo 68.2 do RD 887/2006 polo que se aproba o Regulamento da lei xeral de subvencións. Para contratar a persoas ou entidades vinculadas co beneficiario, deben cumprirse os seguintes requisitos: 1. Que se obteña a previa autorización expresa da Deputación.2. Que o importe subvencionable non exceda do custo incorrido pola entidade vinculada. A acreditación do custo realizarase na xustificación nos mesmos termos establecidos para a acreditación dos gastos do beneficiario.3. Que a contratación de actividades e servizos con persoas vinculadas non supere o límite máximo do 40 por cen do importe da actividade subvencionada, sumando os importes de todos os contratos con persoas vinculadas. No caso de servizos profesionais prestados polos socios baixo unha relación laboral non dependente que se xustifiquen mediante unha factura para a retribución dos seus servizos, considerarase operación vinculada. Base 12.- Incumprimentos e sancións. O incumprimento dos prazos na presentación das solicitudes de axuda ou da emenda da documentación correspondente se procedese, suporá a exclusión do proceso de valoración para o outorgamento da subvención. Se unha vez transcorrido o prazo de xustificación sinalado na parte específica destas bases sen que a entidade presentase a documentación xustificativa, a unidade xestora requirirá para que a presente no prazo improrrogable de 15 días desde a notificación, advertíndolle que, noutro caso, perderá o dereito ao cobro, sen prexuízo das responsabilidades previstas na Lei xeral de subvencións. A presentación da documentación neste prazo excepcional non eximirá á entidade beneficiaria da sanción que lle corresponda segundo a gradación das sancións pecuniarias pola comisión de infraccións leves recollidas na Ordenanza xeral de subvencións e transferencias da Deputación da Coruña vixente. No caso de imposición de sancións e aceptada esta pola beneficiaria, aplicarase a compensación do importe da sanción mediante desconto no mandamento de pago. O procedemento sancionador está regulado no Capítulo VI da Ordenanza xeral de subvencións e transferencias da Deputación da Coruña. Base 13.- Protección de datos persoais Os datos persoais obtidos neste procedemento serán tratados, na súa condición de responsable, pola Deputación da Coruña coa finalidade de levar a cabo a tramitación administrativa que derive da xestión deste procedemento. O tratamento dos datos baséase no cumprimento dunha misión de interese público. Con todo, determinados tratamentos poderán fundamentarse no consentimento das persoas interesadas. Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou por obriga legal. As persoas interesadas poderán exercer os dereitos de acceso, rectificación, supresión, oposición, limitación ao tratamento e portabilidade dos datos a través da sede electrónica da Deputación da Coruña ou presencialmente nos lugares e rexistros establecidos na normativa reguladora do procedemento administrativo común. Para facilitar o exercicio dos dereitos, a Deputación pon ao seu dispor un modelo de solicitude ( https://www.dacoruna. gal/documentacion/impresos-oficiais ). 2.- BASES ESPECÍFICAS PROGRAMA DE SUBVENCIÓNS DESTINADO A ENTIDADES LUCRATIVAS PARA O DESENVOLVEMENTO DE FESTIVAIS MUSICAIS NA PROVINCIA DA CORUÑA DURANTE O ANO 2022. Base 1. Liñas xerais e réxime xurídico específico 0.1. Liñas xerais A cooperación no fomento do desenrolo económico e social e na planificación no territorio provincial establécese como unha competencia propia da Deputación segundo o artigo 36.1. d) da Lei de Bases de Réxime Local. Os festivais de música promovidos polos sectores privados xeran riqueza, emprego e valor económico, cultural e simbólico para a sociedade á que pertencen. Deste xeito, o impacto económico derivado da posta en marcha da maquinaria e funcionamento deste tipo de festivais abrangue a todos os sectores do municipio sede, onde estudos económicos reflicten que a inversión que esixe a celebración dos ditos festivais exercen un efecto multiplicador na economía da zona. Por todo o anterior, a Deputación da Coruña, no desenvolvemento das ditas competencias quere poñer en marcha unha convocatoria específica de subvencións destinada a entidades lucrativas para o apoio ao desenvolvemento de festivais musicais que fomenten e impulsen o desenvolvemento económico e social, o fomento do emprego, e fundamentalmente, o apoio ás empresas e comercios do concello no que se desenrolan os ditos proxectos.0.2. Réxime Xurídico específico Lei 10/2017, do 27 de decembro, de espectáculos públicos e actividades recreativas de Galicia Base 2.- Financiamento Os custos derivados do presente programa financiaranse con cargo á seguinte aplicación do orzamento desta Deputación para o exercicio 2022. Poderase ampliar a contía máxima dos créditos dispoñibles para esta convocatoria no caso de existir crédito adecuado e suficiente. As entidades deberán presentar un orzamento mínimo de gasto de 10.000,00 € e poderán solicitar un máximo de 24.000 €. A axuda da Deputación non poderá superar o 80% do orzamento subvencionable nin o máximo de 24.000,00 €. O importe total das axudas públicas concedidas para o mesmo obxecto non pode superar o 80% do orzamento de gastos. Caso contrario, reducirase a subvención da Deputación ata acadar este límite. Base 3.- Obxecto e finalidade O obxecto desta convocatoria é apoiar especificamente a produción de festivais musicais realizados por entidades lucrativas. Para os efectos deste programa, serán obxecto de subvención aqueles festivais musicais con identificación e marca propia e recoñecible, programación diversa que aglutine diferentes propostas artísticas, organizado periodicamente, con data de celebración consolidada e orientada á consecución de públicos amplos ao redor dunha proposta de contidos coherente e definida. Esta liña de subvencións diríxese a apoiar economicamente este tipo de eventos, e non as programacións culturais municipais ou aquelas actividades culturais que se dan no marco de eventos gastronómicos, turísticos ou festivos. As programacións municipais son responsabilidade dos propios concellos. Este programa diríxese a aqueles festivais musicais con programación de carácter profesional que se celebren na provincia da Coruña. O dito festival ten que cumprir, como mínimo, para poder optar á subvención, que parte da sinalética, soportes de difusión e contidos divulgativos do festival (web, redes sociais, folletos, cartelaría, publicacións.) debe realizarse en lingua galega, sen que iso exclúa a posibilidade de incluíren tamén outras linguas. Base 4.- Destinatarios/as e requisitos Estas axudas van dirixidas ás persoas físicas ou xurídicas, constituídas como entidades lucrativas con anterioridade á data de publicación da convocatoria, establecidas nun estado membro da Unión Europea, que acrediten que realizan actividades obxecto deste programa na provincia da Coruña. Os solicitantes terán que cumprir os seguintes requisitos e obrigas: 1.- Para as persoas físicas, teren iniciado unha actividade económica coa súa correspondente alta no Réxime Especial de traballadores Autónomos ou en aquel que legalmente ou estatutariamente lle corresponda, con data de alta anterior á data de presentación da solicitude de subvención. Para as persoas xurídicas, estaren legalmente constituídas antes de presentaren a solicitude. As persoas solicitantes deberán estar dadas de alta nalgún dos seguintes epígrafes segundo o imposto de activades económicas con data de alta anterior á data de presentación da solicitude de subvención: ACTIVIDADES EMPRESARIAIS: persoas xurídicas GRUPO 965. ESPECTÁCULOS (EXCEPTO CINE E DEPORTES). Epígrafe 965.1.- Espectáculos en salas e locales (agás espectáculos taurinos). Epígrafe 965.2.- Espectáculos ao aire libre (agás espectáculos taurinos). Epígrafe 965.3.- Espectáculos fora de establecemento permanente (agás espectáculos taurinos). Epígrafe 965.4.- Empresas de espectáculos. ACTIVIDADES PROFESIONAIS: persoas físicas (Autónomos) Agrupación 85. Profesionais relacionados co espectáculo. GRUPO 851. REPRESENTANTES TÉCNICOS DO ESPECTÁCULO. Para a comprobación do mesmo achegarán no momento da solicitude Certificado de Situación Censual da Axencia Estatal Tributaria actualizado. Poderán ser beneficiarios desta convocatoria as persoas físicas ou xurídicas da provincia da Coruña que desenvolvan os proxectos citados na base tres, cun mínimo de dúas edicións de antigüidade e que a última, previa ao obxecto da presente convocatoria, se celebrara con posterioridade ao ano 2017.2.- A realización do festival será de exclusiva responsabilidade das entidades, así como as obrigas fiscais e de seguridade social que delas se deriven. O incumprimento destas obrigas levará parella a perda da subvención. Base 5.- Exclusións Non serán obxecto de subvención nesta convocatoria as seguintes actividades: • As actividades xa subvencionadas pola Deputación da Coruña no presente exercicio. Non se poderá financiar o mesmo obxecto cunha subvención de concorrencia e outra nominativa, por seren incompatibles, así que a/o beneficiaria/o tería, necesariamente, que renunciar a unha delas. • As actividades promovidas por persoas ou entidades que foran sancionadas ou condenadas por resolución administrativa ou sentenza firme pola comisión de condutas discriminatorias nos termos dispostos na Lei orgánica 3/2007, do 22 de marzo, para a igualdade efectiva entre mulleres e homes, na Lei orgánica 1/2004, do 28 de decembro, de medidas de protección integral contra a violencia de xénero, así como no Decreto lexislativo 2/2015, do 12 de febreiro, polo que se aprobou o Texto refundido das disposicións legais da Comunidade Autónoma de Galicia en materia de igualdade. • As actividades promovidas por persoas ou entidades que utilicen na súa actividade linguaxe sexista ou empreguen a imaxe da muller como reclamo ou connotacións de tipo sexual ou denigrante segundo o disposto no Decreto lexislativo 2/2015, do 12 de febreiro. • As actividades xa incluídas na Rede Cultural da Deputación da Coruña. Base 6.- Valoración solicitudes e concesión A concesión das subvencións realizarase mediante réxime de concorrencia competitiva e será aprobada por resolución da presidencia, polo procedemento de concesión definitiva regulado nas bases xerais destas axudas. A cantidade que se concederá será a suma agregada dos diferentes criterios e as súas respectivas ponderacións, tendo en conta os límites máximos e mínimos cuantitativos e porcentuais establecidos, así como o redondeo ao céntimo das cantidades resultantes. Esta cantidade en ningún caso poderá superar os 24.000 €. A selección das peticións e a contía das subvencións determinarase despois da consideración das actividades que se van realizar, de acordo cos baremos establecidos nesta convocatoria. As memorias coa información das solicitudes deberán contemplar toda a información para posibilitar a adecuada valoración das solicitudes. Non se terán en conta para a puntuación -nin se fará requirimento deles- aqueles aspectos da memoria non acreditados ou non informados debidamente polo solicitante. Para a revisión das solicitudes, o baremo e puntuación destas crearase unha comisión técnica, que estará composta por tres persoas expertas e de recoñecida traxectoria no ámbito musical obxecto de esta convocatoria, que non teñan relación con ningún dos solicitantes nin relación directa cos proxectos que se poidan presentar. Esta comisión poderá propoñer a exclusión de solicitudes por inadecuación argumentada destas ou falta de calidade mínima dos proxectos para os que se solicita a axuda. Non se terán en conta para o baremo - nin se fará requirimento sobre - aqueles aspectos non acreditados ou non informados debidamente pola entidade solicitante.1) O coeficiente de financiamento ven definido no punto 9.4. das presentes bases como o cociente entre o importe da subvención solicitada e o importe do orzamento de gastos presentados pola entidade.2) Para o cómputo de artistas terase en conta a documentación e información aportada na memoria e o cartel do festival onde se anuncien os artistas invitados, computando como un único artista os anunciados como grupos ou agrupación musical. VALORACIÓN DA COMISIÓN TÉCNICA Impacto económico e social, perfil profesional e calidade artística do proxecto segundo a valoración dunha Comisión técnica de persoas profesionais e expertas/os de recoñecida traxectoria e prestixio no campo da organización, dirección e xestión de eventos culturais e musicais, tendo en conta o interese e singularidade da proposta (ata 20 puntos). Quedarán excluídos de forma automática aqueles proxectos que non acaden un mínimo de 10 puntos na valoración da Comisión de Valoración Técnica. Teranse en conta: A concesión das subvencións realizarase mediante un réxime de concorrencia competitiva e será aprobada por resolución de Presidencia. Á vista da documentación que consta neste expediente, e logo da valoración das solicitudes de conformidade cos criterios establecidos, a unidade xestora formulará un informe proposta de resolución de concesión definitiva, debidamente motivado, que deberá expresar o solicitante ou a relación de solicitantes que cumpran os requisitos da convocatoria para os que propón a concesión da subvención e a súa contía, así como as solicitudes desestimadas, as desistidas e as non admitidas a trámite. Este informe proposta será fiscalizado. No caso de non formular desistencia expresa, a subvención considerarase aceptada tacitamente. Base 7.- Compatibilidade/incompatibilidade As subvencións deste programa son compatibles con outras subvencións, axudas, ingresos ou recursos para a mesma finalidade, procedentes de calquera outra administración ou ente público ou privado, nacional, da Unión Europea ou de organismos internacionais. Base 8.- Gastos subvencionables Serán obxecto de axuda os gastos de carácter corrente, en ningún caso bens inventariables, e unicamente os seguintes conceptos: A) Desenvolvemento de actividades, que inclúe: - Os materiais funxibles precisos para a realización da actividade - Os arrendamentos e canons, tanto de recintos como de equipos necesarios para a realización do festival, excluído o arrendamento do local social da entidade. - As contratacións externas de servizos - transporte necesario para a realización das actividades - A difusión das actividades (cartelería, materiais de imprenta, publicidade en medios, etc.) - Edición e publicación de libros, catálogos e outros soportes B) Soldos e salarios e Seguridade Social do persoal contratado pola entidade para a realización das actividades Consideracións con respecto aos gastos subvencionables: Todos os gastos subvencionables deberán estar directamente relacionados co desenvolvemento do proxecto subvencionado. Non se subvencionan en ningún caso gastos indirectos ou propios do funcionamento ordinario da entidade solicitante. Unicamente serán obxecto de axuda os gastos de carácter corrente, en ningún caso bens inventariables. No caso dos soldos e salarios e seguridade social, unicamente se terán en conta os do persoal contratado para as actividades directamente relacionadas coa organización do festival, computados desde seis meses antes da data de apertura do evento ata un mes despois da data de clausura deste, sempre que estean comprendidos dentro do período subvencionable. Indicarase para cada traballador/a e mes o importe bruto da nómina (na conta 640) xustificando mediante as nóminas correspondentes e o seu xustificante de pago. O importe da Seguridade Social con cargo á entidade (na conta 642) xustificado mediante o informe de “Cálculos globais do/a traballador/a”. O concepto de gasto de soldos e salarios, utilizarase para traballadores dependentes e suxeitos ao réxime xeral da Seguridade Social e dos socios e administradores suxeitos ao réxime xeral da Seguridade Social ou asimilado, pero non daqueles integrados no réxime especial de traballadores autónomos. Neste último caso (socios e administradores suxeitos ao réxime xeral da Seguridade Social ou asimilado) admitirase o gasto co límite do 60% do orzamento subvencionable. Deberá achegarse unha declaración responsable da valoración de horas que motiven a totalidade do gasto de persoal do proxecto. Servizos profesionais prestados polos socios baixo unha relación laboral non dependente: No caso de que xustifiquen estes gastos mediante unha factura para a retribución dos seus servizos, considerarase que concorre o suposto recollido no artigo 27 da Lei de Subvencións (operacións vinculadas) e no artigo 68.2 do Real Decreto 887/2006 polo que se aproba o Regulamento da Lei xeral de subvencións, e non poderá superar o 40% do importe da actividade subvencionada. Respecto das retribucións dos solicitantes persoa física (autónomos), o único gasto subvencionable serán as cotizacións á Seguridade Social. Respecto dos gastos no concepto de transportes, admitirase o gasto en quilometraxe (co límite de 0,19€/km), peaxe e gastos de transporte regular, baixo as seguintes condicións: - Folla de liquidación cos datos fiscais da persoa perceptora e coa descrición detallada do desprazamento realizado. Coincidencia ou evidencia de vinculación directa das datas dos desprazamentos coas datas das actividades consignadas na memoria - Xustificación da vinculación dos desprazamentos co proxecto presentado Finalmente, no caso de que algunha das actuacións previstas na memoria do proxecto non poida realizarse por mor da COVID-19, serán aboados aos beneficiarios das subvencións aqueles gastos incluídos na convocatoria que estean debidamente acreditados e non recuperables nos que incorrese para a realización do proxecto ou actividade subvencionados, cando non puideran levarse a cabo tal e como estaba previsto na memoria inicial, como consecuencia das medidas que se aproben polas autoridades competentes para facer fronte á crise socio-sanitaria do COVID-19. Estes gastos non recuperables deberán estar pagados polo beneficiario da subvención e acreditados conforme ás normas de xustificación. Gastos excluídos: • Os gastos de carácter xeral da empresa solicitante (persoal non adicado ao proxecto e gastos correntes). • Os gastos de desprazamento, manutención e aloxamento, agás que estean vinculados directamente ao desenvolvemento do proxecto subvencionado. Estes gastos deberán especificarse motivadamente no orzamento. • Os gastos protocolarios (agasallos, caterings…). • IVE ou, de ser o caso, os impostos indirectos equivalentes cando sexan susceptibles de recuperación ou compensación, non terán a consideración de gastos subvencionables Base 9.- Pagamento O aboamento da subvención farase efectivo, nun pago único, mediante Resolución de presidencia unha vez comprobado o cumprimento dos requisitos indicados nestas bases e logo do preceptivo informe de fiscalización do órgano interventor. Base 10.- Período subvencionable As actividades obxecto deste programa deben realizarse no período comprendido entre o 1 de xaneiro de 2022 e o 31 de decembro de 2022. O beneficiario poderá realizar unha autoliquidación para devolver voluntariamente as cantidades a reintegrar, sen prexuízo da tramitación do preceptivo expediente de reintegro. Base 11.- Prazo de xustificación O prazo para a xustificación da axuda rematará o 31 de marzo de 2023. Base 12.- Publicidade A entidade comprométese a publicitar a achega provincial e a facer constar o financiamento e colaboración da Deputación provincial da Coruña en todas as comunicacións polas que se de a coñecer a realización das actividades, ben sexa por medios escritos, radiofónicos, audiovisuais ou Internet, así como na súa páxina web. As entidades beneficiarias, na difusión das actividades subvencionadas en redes sociais, deberán incluír ou etiquetar nas súas entradas aos perfís da Deputación.3.- ANEXO DOCUMENTACIÓN SOLICITUDE DE CONCESIÓN 1.- Declaracións e compromisos • Declaración de que todas as actividades obxecto da subvención se realizarán no ámbito territorial da provincia da Coruña. • Autorización para que a Deputación poida obter as certificacións das administracións tributarias correspondentes e da Tesourería da Seguridade Social nas que se acredite que a entidade está ao corrente nas súas obrigas tributarias e coa Seguridade Social no momento de recoñecer as obrigas e ordenar os pagamentos das subvencións. • Declaración de non estaren incursas a persoa representante e a entidade nas causas de incompatibilidade ou incapacidade para seren beneficiarias ou percibiren subvencións da Administración pública, dispostas no art.13 da Lei xeral de subvencións 38/2003, do 17 novembro. • No caso de que algunha das actividades que execute a entidade solicitante implique o contacto habitual con menores de idade, certificación de que comprobou que o persoal ao seu cargo non foi condenado por sentenza firme por ningún delito contra a liberdade e indemnidade sexual, que inclúe a agresión e abuso sexual, acoso sexual, exhibicionismo e provocación sexual, prostitución e explotación sexual e corrupción de menores, así como trata de seres humanos. Igualmente, para o persoal que se incorpore con posterioridade ás actividades subvencionadas, compromiso de facer a comprobación a que se refire este apartado. • Declaración responsable sobre a veracidade da información que consta na documentación achegada, que a Deputación da Coruña poderá comprobar en calquera momento. • Declaración de que a entidade cumpre todos os requisitos esixidos ás entidades solicitantes na Ordenanza Xeral de subvencións e transferencias da Deputación Provincial da Coruña e nas Bases reguladoras da presente convocatoria e, no caso de resultar beneficiaria da subvención, comprométese a cumprir fielmente todas as obrigas e compromisos recollidos nas mesmas e a acreditar de forma fidedigna o seu cumprimento no caso de ser requirido pola Deputación. • Declaración sobre o coñecemento da información relativa á protección de datos (base 12). Declaracións sobre os datos de valoración automática • Número de días que dure a celebración do evento. (acreditarase na memoria do proxecto) • Número de artistas que participen no evento (acreditarase na memoria do proxecto) • Número de artistas galegos que participen no evento (acreditarase na memoria do proxecto) • Número de artistas femininos que participen no evento (acreditarase na memoria do proxecto) • N.º de edicións do proxecto, celebrados na provincia da Coruña, anteriores á aquela pola que solicita subvención na presente convocatoria (acreditarase na memoria do proxecto) • Orzamento total para a celebración do evento. No caso de que o proxecto se desenvolva en varias localizacións os datos a incluír nas declaracións referiranse unicamente aos que se desenvolvan na provincia da Coruña. Para o cómputo de artistas terase en conta a documentación e información aportada na memoria e o cartel do festival onde se anuncien os artistas invitados, computando como un único artista os anunciados como grupos ou agrupación musical 2.- Documentación No caso de persoas físicas: • Autorización de representación para a presentación da solicitude no caso de non coincidir coa persoa solicitante • Certificado de Vida laboral do/a autónomo/a ou certificado da mutualidade correspondente onde conste a data de alta no RETA, ou alta na mutualidade. No caso de persoas xurídicas: • Autorización de representación da persoa representante e firmante da solicitude para actuar en nome da persoa xurídica solicitante. • Escritura de Constitución da entidade e as súas modificacións ou variacións posteriores (se as houbese), ou calquera outro documento análogo no que figuren os estatutos, estipulacións ou contratos privados, así como a inscrición no rexistro público correspondente (no caso de estar obrigados), a excepción das sociedades civís nas que se determinará atendendo á data que conste no documento de constitución das mesmas. Todos os solicitantes deben presentar a seguinte documentación xeral, estruturada nos seguintes apartados: • Certificado de Situación Censual da Axencia Estatal Tributaria actualizado. • Solicitude de autorización, se procede, en caso de que a persoa solicitante concerte a execución total ou parcial da actividade ou proxecto subvencionado con persoas físicas ou xurídicas vinculadas á entidade. (Para confeccionar este documento dispón dun modelo obrigatorio na plataforma Subtel) • Declaración axudas concedidas de mínimis dos 3 últimos anos. (Para confeccionar este documento dispón dun modelo obrigatorio na plataforma Subtel) • Memoria do proxecto para o cal se solicita a subvención. Conterá todos os aspectos que se valorarán pola Comisión técnica segundo o indicado na base 6 específica. (Para confeccionar este documento dispón dun modelo obrigatorio na plataforma Subtel) • Declaración responsable da valoración de horas que motiven a previsión de nóminas e gastos de Seguridade Social directa e exclusivamente asociados a este proxecto. (Para confeccionar este documento dispón dun modelo obrigatorio na plataforma Subtel) • Importe da subvención, outros ingresos e orzamento (Para confeccionar este documento dispón dun modelo obrigatorio na plataforma Subtel) Memoria do proxecto As entidades solicitantes presentarán unha Memoria do proxecto para o cal se solicita a subvención, asinada polo representante, que conterá todos os aspectos que se valorarán segundo o establecido na base 6 da parte específica (disporán dun modelo de presentación no momento de presentar a solicitude) XUSTIFICACIÓN DA SUBVENCIÓN 1.- Declaracións e compromisos Declaro que os gastos xustificados foron reflectidos, na forma preceptiva, no libro de contabilidade da entidade, segundo o disposto no art.14.1 da Lei 38/2003, do 17 de novembro, xeral de subvencións. Declaro que a entidade que represento RENUNCIA á parte da achega provincial non xustificada (cando os gastos xustificados non alcancen o importe mínimo a xustificar ou, cando a achega concedida, xunto cos outros ingresos percibidos para o mesmo obxecto, supere aos pagos executados) e que, se for o caso, ACEPTA o reintegro da cantidade anticipada ao non alcanzar a cantidade mínima requirida para a xustificación. Declaro que o solicitante que represento presenta a xustificación fóra do prazo establecido e ACEPTA a sanción que corresponde segundo a Ordenanza xeral de subvencións e transferencias da Deputación da Coruña, así como a compensación do importe da sanción no pago da subvención e declaro que non presentaremos alegacións nin recurso ningún ao respecto, por estar conforme coa proposta de sanción (Esta declaración suporá unha redución do 90 por cento do importe da sanción) 2.- Documentación - Memoria xustificativa do proxecto (Para confeccionar este documento dispón dun modelo obrigatorio na plataforma Subtel) - Relación detallada de todos os ingresos de natureza pública ou privada obtidos para a mesma finalidade e os xerados por esta (venta de entradas, patrocinadores, venta de comidas e bebida, merchandising, entre outros). (Para confeccionar este documento dispón dun modelo obrigatorio na plataforma Subtel). - No caso de concorrencia de subvencións públicas que estean xustificadas, poderá achegarse certificación da administración que lla concedeu, na que se detallen os conceptos subvencionados e os importes xustificados, así como o período ao que se refiren os gastos. - Declaración da entidade na que indique si está exenta do IVE e se está suxeita á regra de rateo a porcentaxe deducible (Para confeccionar este documento dispón dun modelo obrigatorio na plataforma Subtel) - Acreditación do cumprimento da obriga de facer constar a colaboración da Deputación da Coruña en toda a información (impresa, informática ou audiovisual) que se faga da actividade subvencionada, así como do emprego da lingua galega. - Información de datos bancarios. É OBRIGATORIA a presentación da certificación cando non se achegase anteriormente ou cando se queiran modificar os datos xa achegados (Para confeccionar este documento dispón dun modelo obrigatorio na plataforma Subtel) - Certificación de gastos realizados Impreso descargable en Subtel e que se xenera automaticamente unha vez cumprimentada a relación clasificada dos gastos realizados. - Facturas ou documentos equivalentes incluídos na certificación da relación clasificada de gastos co seu xustificante de pago e nóminas co seu xustificante de pago e informe de “Cálculos globais do/a traballador/a” para os gastos das contratacións de traballadores/as destinados a estas actividades. - De cada traballador debe achegarse, nun UNICO ARQUIVO POR CADA TRABALLADOR/A: o Contrato de traballo o Autorización individual asinada polo/a traballador/a con salario subvencionado, para a cesión á Deputación da Coruña dos datos persoais relacionados co seu contrato de traballo - Polo menos tres ofertas de distintas empresas provedoras no caso de que o gasto a un mesmo provedor sexa superior a 15.000 € (IVE excluído), nos termos do artigo 31.3. da Lei 38/2003, do 17 de novembro, xeral de subvencións, conforme co disposto na Lei galega 12/2011, do 26 de decembro, de medidas fiscais e administrativas. A Coruña, 21 de xuño de 2022 O presidente, A secretaria, Valentín González Formoso Amparo C. Taboada Gil